जाधव पर सपा नेता नरेश अग्रवाल के बयान पर विवाद - BBC News हिंदी
https://www.bbc.com/hindi/india-42493111
समाजवादी पार्टी के राज्यसभा सांसद नरेश अग्रवाल के पाकिस्तान में क़ैद भारतीय नागरिक कुलभूषण जाधव को लेकर दिए बयान पर विवाद हो गया है.
नरेश अग्रवाल ने कहा था, "किस देश की क्या नीति है वो देश जानता है. अगर उन्होंने कुलभूषण जाधव को अपने देश में आतंकवादी माना है तो वो उस हिसाब से ही व्यवहार करेंगे. हमारे देश में भी आतंकवादियों से ऐसे ही व्यवहार करना चाहिए. कड़ा व्यवहार करना चाहिए. मैं नहीं जानता कि सिर्फ़ कुलभूषण जाधव की ही बात क्यों की जा रही है, पाकिस्तान की जेलों में सैकड़ों भारतीय बंद है, सबकी बात क्यों नहीं की जाती है?"
भारत और पाकिस्तान के बीच हाल के दिनों में तनाव बढ़ है. ऐसे में नरेश अग्रवाल की पाकिस्तान के लिए नरम कही जा रही इस टिप्पणी की तीखी आलोचना हो रही है.
भाजपा के सोशल मीडिया प्रमुख अमित मालवीय ने ट्वीट किया, "समाजवादी पार्टी के नरेश अग्रवाल पाकिस्तान के प्रवक्ता जैसी बात कर रहे हैं. ये राहुल गांधी के सर्जिकल स्ट्राइक पर सवाल उठाने और सबूत मांगने से अलग नहीं है. यूपीए के होते हुए क्या किसी को दुश्मनों की ज़रूरत है?"
'पाकिस्तान का पक्ष लेते हैं'
Image caption भारत का कहना है कि पाकिस्तान ने कुलभूषण जाधव के परिवार का अपमान किया है.
पाकिस्तानी जेल में बंद कुलभूषण जाधव पर जासूसी के आरोप हैं और पाकिस्तानी अदालत ने उन्हें फांसी की सज़ा सुनाई है. सोमवार को जाधव की मां और पत्नी ने उनसे इस्लामाबाद में मुलाक़ात की थी.
भारत ने पाकिस्तान पर जाधव की मां और पत्नी से बदसलूकी के आरोप लगाए हैं जिन्हें पाकिस्तान ने खारिज कर दिया है. दोनों देशों के मीडिया में भी जाधव का मामला सुर्ख़ियों में है.
ऐसे में भारत में राज्यसभा के सांसद नरेश अग्रवाल के पाकिस्तान के जाधव के प्रति रवैये को सही ठहराने पर विवाद हो गया है.
भाजपा प्रवक्ता जीवीएल नरसिम्हा राव ने ट्वीट किया, "समाजवादी पार्टी के नरेश अग्रवाल और नेशनल कांफ्रेंस के मुस्तफ़ा पाकिस्तान के पक्ष में कांग्रेस नेतृत्व वाले यूपीए के राष्ट्रीय हितों को धोखा देना दर्शाते हैं. वो पाकिस्तान का पक्ष लेते हैं. पाकिस्तानी नेताओं के साथ खाते-पीते हैं, भारतीय सेना प्रमुख को गाली देते हैं, सर्जिकल स्ट्राइक पर सवाल उठाते हैं. कुलभूषण जाधव को आतंकवादी कहते हैं. दुखद."
सपा ने भी की आलोचना
वहीं भाजपा सांसद सुब्रमण्यम स्वामी का कहना है कि नरेश अग्रवाल को माफ़ी मांगनी चाहिए. उन्होंने कहा कि संसदीय कार्यमंत्री को नरेश अग्रवाल से संसद में माफ़ी मंगवाने के लिए प्रस्ताव पेश करना चाहिए.
समाजवादी पार्टी की प्रवक्ता पंखुड़ी पाठक ने ट्वीट किया, "हम नरेश अग्रवाल के बयान की आलोचना करते हैं. कुलभूषण जाधव आतंकवादी नहीं है और एक देश के तौर पर हम उनके साथ खड़े हैं और एकजुट हैं. सरकार को जवाब देना चाहिए को वो उनकी मां और पत्नी की मुलाकात को सम्माननीय तरीके से कराने में क्यों नाकाम रही. इससे पाकिस्तान का शर्मनाक रवैया अंतरराष्ट्रीय स्तर पर भी सामने आता है. "